
Συνεργασία Δημάρχου Κιλκίς με το νέο Διοικητικό Συμβούλιο του Κιλκισιακού
Το νέο Διοικητικό Συμβούλιο του Κιλκισιακού υπό τον  Πρόεδρό του Παύλο Τονικίδη δέχθηκε στο γραφείο του την περασμένη Πέμπτη ο Δήμαρχος Κιλκίς Δημήτρης Κυριακίδης.
Η συζήτηση, η οποία χαρακτηρίστηκε εποικοδομητική και από τις δύο πλευρές, επικεντρώθηκε σε προτάσεις για την περαιτέρω ανάκαμψη της ιστορικής ποδοσφαιρικής ομάδας ενόψει και της προετοιμασίας της για τη νέα αγωνιστική περίοδο. 
Η Δημοτική Αρχή, όπως δήλωσε ο Δήμαρχος Κιλκίς έχει αποδείξει εμπράκτως την αρωγή της στον Κιλκισιακό, με τακτικές οικονομικές επιχορηγήσεις, διάθεση των δημοτικών αθλητικών εγκαταστάσεων και παροχή υλικοτεχνικής υποδομής και θα συνεχίσει αταλάντευτα να υποστηρίζει την ομάδα με κάθε πρόσφορο τρόπο.      
Στη συνάντηση ήταν παρόντες και οι Αντιδήμαρχοι Αλέξανδρος Σημαιοφορίδης, Νικόλαος Γιαρήμαγας καθώς και ο ισχυρός οικονομικός παράγοντας της ομάδας Χρόνης Παπαβραμίδης. 
